CM के बाद मंत्रियों के जनसंवाद की तैयारी; 2024 लोकसभा-विधानसभा चुनाव देख BJP घटाएगी जनता से दूरी
Haryana BJP Change Strategy and Jan Samvad Program हरियाणा में जनसंवाद कार्यक्रम में CM मनोहर लाल खट्‌टर के आगे सरकार के विरोध के बाद BJP ने रणनीति बदल दी है। अब हरियाणा सरकार के मंत्री भी फील्ड में जाकर जनसंवाद करेंगे।
हरियाणा में जनसंवाद कार्यक्रम में CM मनोहर लाल खट्‌टर के आगे सरकार के विरोध के बाद BJP ने रणनीति बदल दी है। अब हरियाणा सरकार के मंत्री भी फील्ड में जाकर जनसंवाद करेंगे। मंत्रियों की कारगुजारी का अंजाम CM को न भुगतना पड़े, इसलिए अब उन्हें भी 'सच का सामना' करना पड़ेगा।
यही नहीं, संगठन भी सरकार के बचाव में मैदान में उतरेगा। हरियाणा BJP अध्यक्ष ओपी धनखड़ के अलावा दूसरे पार्टी पदाधिकारी भी लोगों से मिलकर शिकायतें सुनेंगे ताकि पार्टी के खिलाफ एंटी इनकंबेंसी के माहौल को न बनने दिया जाए।
पहले जानिए... हरियाणा में BJP टेंशन में क्यों?
इसकी 2 वजहें हैं...
पहली... हरियाणा में BJP 10 साल से सत्ता में है। राज्य में कुल 90 विधानसभा सीटें हैं। 2014 में भाजपा ने 47 सीटें जीतकर अकेले दम पर सरकार बनाई। 2019 के विधानसभा चुनाव में BJP को बहुमत नहीं मिला। भाजपा 40 सीटों पर सिमट गई। नतीजा यह हुआ कि तब 10 महीने पहले बनी जननायक जनता पार्टी (JJP) से गठबंधन करना पड़ा। इस वक्त यही गठबंधन सरकार चल रही है। सत्ता की कमान BJP के हाथ में ही है तो वोटरों की ज्यादा नाराजगी और जीतने की चुनौती BJP के लिए ही है। हरियाणा में अगले साल विधानसभा चुनाव होने हैं।
दूसरी ... देश में 11 महीने बाद अगले ही साल लोकसभा चुनाव भी हैं। हरियाणा में 10 लोकसभा सीटें हैं। 2019 के चुनाव में सभी सीटें BJP ने जीती। इस बार BJP के आगे सभी सीटें बचाने की चुनौती है। सीटें हारे तो हाईकमान की नजर में सरकार से लेकर संगठन तक का कद घटेगा। ऐसे में उनके BJP में राजनीतिक करियर को खतरा होगा। ऐसे में पिछली बार हरियाणा की सभी 10 लोकसभा सीटें जीतने वाली BJP लगातार रणनीति बदल रही है।
एंटी इनकंबेसी से निपटने को BJP की रणनीति
1. CM गांवों में रात बिताएंगे
CM मनोहर लाल पलवल, भिवानी, कुरुक्षेत्र और सिरसा में जनसंवाद कर चुके हैं। यहां वह दिन में लोगों की मुश्किलें सुनते थे। अब रणनीति बदली गई है। इसे सरकारी कार्यक्रम से आगे बढ़ाकर लोगों से नजदीकी की तरफ ले जाया जाएगा। इसके लिए अब रात को भी CM गांव में ही रुकेंगे। इसकी शुरुआत महेंद्रगढ़ जिले से होगी। जहां CM मनोहर 24 से 26 मई तक जनसंवाद करेंगे।
2. मंत्री 4 से 5 गांवों में जाएंगे
मंत्रियों के लिए तय किया गया है कि वह एक दिन में 4 से 5 गांवों में जाएंगे। वहां ग्रामीणों से मिलेंगे। उनकी शिकायतें-सुझाव सुनेंगे। फिर उसे सरकारी अफसरों से दूर कराएंगे। विधायकों को भी यह टास्क सौंपा गया है कि वह भी अगली बार जीतना चाहते हैं तो फील्ड में निकले और जनता से दूरियों को कम करें ताकि इसका फायदा पार्टी को भी मिल सके।
3. ग्रामीण इलाकों पर फोकस
BJP का शहरी इलाके में अच्छा जोर रहता है, लेकिन चुनौती ग्रामीण क्षेत्र है। हरियाणा में BJP इसे मजबूत करना चाहती है। खासकर, कृषि कानूनों के विरोध में हुए किसान आंदोलन के बाद BJP किसानों से नाराजगी दूर करना चाहती है। किसान अभी तक BJP से विमुख हो रखे हैं। यही वजह रही कि जिला परिषद चुनावों में BJP पार्टी के सिंबल पर नहीं लड़ सकी।
मंत्री करते थे बंद कमरा मीटिंग, विज ही लगाते थे जनता दरबार
हरियाणा सरकार के मंत्रियों की जनता से डायरेक्ट संवाद की बात करें तो गृहमंत्री अनिल विज को छोड़ यह लगभग न के बराबर था। मंत्री सिर्फ ग्रीवेंस कमेटियों की मीटिंग में आते थे। बंद कमरे में अफसरों के साथ मीटिंग के बाद चंडीगढ़ चले जाते थे। मंत्री सिर्फ अपने नेताओं और वर्करों तक ही सीमित थे।
हालांकि अनिल विज अंबाला में पूरे राज्य के लिए खुला दरबार लगाते थे। मगर, जब CM मनोहर ने जनसंवाद शुरू किया तो विज ने इसे बंद कर दिया। अब उनके घर पर ही फरियादी पहुंच जाते हैं, जिनका वह निपटारा करते हैं।
जनसंवाद को पॉजिटिव बना रही पार्टी
असल में CM मनोहर लाल के जन संवाद में खुला विरोध हो रहा है। कहीं उनकी जज के बारे में टिप्पणी से बवाल मचा तो कहीं महिला सरपंच ने सिर की चुन्नी पैरों में फेंक दी। BJP इसे चुनाव से पहले गेमचेंजर मूव मान रही थी लेकिन इससे विरोधियों को हमलावर होने का मौका मिल गया। विरोधियों ने सीधे CM पर अटैक शुरू कर दिया। CM की भाषा पर सवाल उठाने शुरू कर दिए। अब BJP विरोधियों को पटखनी देने के लिए मंत्रियों से जनसंवाद करवाकर सिर्फ CM को भी फोकस से हटाना चाहती है।
हरियाणा CM के जनसंवाद से जुड़ी ये खबर भी पढ़ें...
हरियाणा में उल्टा पड़ रहा BJP का दांव:जनसंवाद में CM को झेलना पड़ रहा विरोध; विरोधियों को बैठे-बिठाए मिल रहे मुद्दे
हरियाणा में लोकसभा और विधानसभा चुनाव से पहले CM मनोहर लाल खट्‌टर से 'जन संवाद' करवाने की BJP की रणनीति सवालों में घिर गई है। इसकी वजह हाल ही में सिरसा में हुए विवाद हैं। जिसमें एक महिला सरपंच ने सिर से दुपट्‌टा निकालकर CM के पैरों में फेंक दिया। जनसंवाद में एक AAP नेता को CM ने मारपीट कर बाहर निकालने को कह दिया (पूरी खबर पढ़ें)